डायट में वार्ड नंबर-23 की वोटिंग चल रही थी। इस वार्ड से मुन्ना सिंह व संजय एडी की पत्नियां चुनावी मैदान में हैं। दोपहर करीब साढ़े 12 बजे संजय एडी समर्थकों ने एक अधेड़ को पकड़ लिया और उस पर फर्जी वोट डालने का आरोप लगाया। शोर सुनकर वहां पर भीड़ इकट्ठा हो गई। इसी बीच भीड़ ने अधेड़ की पिटाई शुरू कर दी। फिर पुलिस के हवाले कर दिया। महिला एजेंटों ने वहां पर खड़ी एक महिला को भी फर्जी वोटर बताकर उसको तमाचे जड़ दिए। यह देख वहां पर मौजूद पुलिस ने भीड़ को समझाने का प्रयास किया। जब लोग नहीं मानें तो पुलिस ने लाठियां पटकनी शुरू कर दीं। पुलिस ने बूथ पर मौजूद लोगों को गेट के बाहर कर दिया। इसी बीच डायट पर बवाल की सूचना पाकर एडीएम शिवेंद्र कुमार सिंह, सिटी मजिस्ट्रेट बाबूराम, सीओ मनोज अवस्थी पहुंचे। सीओ के सामने एडी समर्थकों ने मुन्ना सिंह पर बीएलओ के साथ हर समय मौजूद रहने का आरोप लगाया। इस पर सीओ ने मुन्ना सिंह को बीएलओ से दूर रहने का निर्देश दिया। लोगों ने यह भी कहा कि जो महिला ब्लाक सी में रहती है उसका ब्लाक बी में वोट डलवाया जा रहा है। कोतवाल जगदीश सिंह ने बताया कि पकड़े गए अधेड़ को पूछताछ कर छोड़ दिया गया।